אנה ארונוב

אנה ארונוב (ברוסית: Анна Аронов; נולדה ב-22 בינואר 1982) היא רקדנית, מורה לריקודים, כוריאוגרפית, דוגמנית, מנחת טלוויזיה ושחקנית ישראלית, ילידת קירגיזסטן הסובייטית. היא התפרסמה בתוכנית "רוקדים עם כוכבים", והשתתפה בהמשך גם בתוכניות הטלוויזיה "הישרדות VIP" ו"לאהוב את אנה". כמו כן, היא הנחתה לצד איתי תורג'מן את תוכנית הריאליטי "זוג מנצח VIP עונה 3". שימשה כשופטת בתוכנית רוקדים עם כוכבים בקשת, והופיעה בארבעה פסטיגלים. ארונוב נולדה בבישקק, קירגיזסטן הסובייטית, כבת זקונים לארקדי וגלינה ארונוב, ולה אחות גדולה. היא רוקדת מגיל 6. בשנת 2000, בגיל 18, עלתה ארונוב לישראל עם משפחתה, שהתיישבה בחדרה. משנת 2002 רוקדת ארונוב עם הרקדן דני יוחטמן, והשניים משתתפים כצמד בתחרויות בישראל ומחוצה לה. יחד הם זכו בשנים 2003–2005 בגביעי ישראל ובגביעים בינלאומיים בריקודים לטינו-אמריקאיים. כמו ארונוב, גם יוחטמן השתתף כרקדן בתוכנית "רוקדים עם כוכבים" בערוץ 2 אצל רשת. בשנת 2005 פתחה בית ספר לריקודים, בו היא מלמדת ומדריכה זוגות ילדים בריקודים סלוניים ומכשירה אותם לקראת תחרויות בישראל ובעולם. ארונוב זכתה לחשיפה בשנת 2005, כבת זוגו לריקודים של סמי הורי בעונה הראשונה של תוכנית המציאות "רוקדים עם כוכבים", שבה היא הגיעה למקום השני בגמר. באותה שנה הצטרפה ארונוב לצוות הפאנל בתוכנית "בנות" ששודרה ב"הוט 3", לצד דנה ספקטור, רבקה מיכאלי, שרון חזיז ועדן הראל. בעונה השנייה של התוכנית "רוקדים עם כוכבים" רקדה ארונוב לצד חיים רביבו ושוב הגיעה למקום השני. בעונה השלישית, ששודרה בשנת 2007, היא לא השתתפה כמתחרה אלא הופיעה לאורך העונה כמדריכת סגנונות יחד עם בן-זוגה לריקודים, דני יוחטמן. בשנת 2008 חזרה לעונה הרביעית, ורקדה עם השחקן ליאור מילר, איתו הגיעה למקום השלישי. בשנת 2009 רקדה בעונה החמישית לצד מייקל לואיס, איתו זכתה לראשונה במקום הראשון. בעונה השישית רקדה עם רון שחר והם סיימו במקום השני. ב-2011 השתתפה ארונוב כמתחרה בתוכנית הריאליטי "הישרדות VIP", ששודרה ב-2012 בערוץ 10. היא סיימה במקום השלישי לאחר שהודחה בהצבעת הקהל באירוע הגמר. החל מ-2017 משמשת ארונוב כשופטת בתוכנית הריאליטי של שידורי קשת, "רק רוצים לרקוד". ב-15 בנובמבר 2018 עלתה לשידור בקשת 12 תוכנית הדוקו-ריאליטי "לאהוב את אנה", שבמהלכה ארונוב חיפשה זוגיות. בתוכנית יוצאת אנה ארונוב לדייטים ולאחר כל דייט היא נפגשת עם הפסיכולוג גבריאל בוקובזה כדי לנתח איתו את הדייטים ואת תחושותיה.. החל מ-2020 היא משתתפת בפרסומות לחטיף האנרגיה "פיטנס" של חברת אסם. ב-2021 החלה להנחות עם איתי תורג'מן את העונה השלישית של תוכנית המציאות "זוג מנצח VIP". בפברואר 2022 הצטרפה לראשונה לצוות השופטים ב"רוקדים עם כוכבים" בקשת 12, לאחר מעבר התוכנית מהזכיינית המתחרה רשת. בשנת 2024 השתתפה כיועצת בתוכנית הטלוויזיה "מוקד 11" ששודרה בכאן 11. ב-2011 השתתפה ארונוב ב"I פסטיגל" בתפקיד הלוחמת אנה X, לצד עוז זהבי, עודד פז, אליאנה תדהר ותובל שפיר. ב-2012 השתתפה בפעם השנייה ב"SPY פסטיגל", בתפקיד קטיה סטרופה, לצד יעל בר זוהר ואסף הרץ. ב-2014 שיחקה בסרט התיעודי-קומי "אילוף הגוררת" בבימויו של ריקי שלח, ובאותה שנה גילמה מורה לריקוד בסדרה הקומית "משפחה שולטת" בערוץ הילדים. ב-2015 השתתפה בפסטיגל בפעם השלישית, במופע "היי סקול פסטיגל", בתור מאמנת המעודדות, לצד שירן סנדל ועומר דרור. ב-2020 השתתפה בפסטיגל בפעם הרביעית. לרגל חגיגות 40 שנה למופע, גויסו משתתפי הפסטיגל בשנים קודמות למופע איחוד עם הכוכבים העכשוויים. ארונוב חזרה לדמותה של קטיה סטרופה מ"SPY פסטיגל" ו"I פסטיגל". ארונוב הייתה בזוגיות עם השחקנים ליאור מילר ואיתי תורג'מן ועם השף אסף גרניט. ב-2018 השתתפה בתוכנית הדוקו-ריאליטי "לאהוב את אנה", ובעקבות התוכנית, החלה בזוגיות עם המשתתף אייל אלגבי. השניים נישאו ביוני 2019. ההכנות לחתונה צולמו לסרט הטלוויזיה "החתונה הסודית של אנה" ששודר ביולי אותה שנה בקשת 12 והם הורים לילד. ארונוב מגדירה את עצמה כאתאיסטית. מדיה וקבצים בנושא אנה ארונוב בוויקישיתוף אנה ארונוב, ברשת החברתית אינסטגרם אנה ארונוב, במיזם "אישים" לתיעוד היצירה הישראלית אנה ארונוב, במסד הנתונים הקולנועיים IMDb (באנגלית) אנה ארונוב, באתר "אידיבי", מאגר הידע העברי לקולנוע ישראלי ועולמי שי פרץ, מחול שדים, באתר ynet, 27 באוקטובר 2010 יהודה נוריאל, ישראליאנה, באתר "ידיעות אחרונות", 9 בספטמבר 2016 יואב בירנברג, מחפשת אהבה כבר 35 שנה, באתר "ידיעות אחרונות", 22 בנובמבר 2017 דנה דרבינסקי, אנה ארונוב: "זה הדבר הכי מפחיד וחושפני שעשיתי עד היום", באתר Xnet‏, 7 בדצמבר 2018 דנה ספקטור, "אני לא אשקר. זו לא הייתה משאלת הלב של בעלי שאני אטוס לחו"ל עם האקס שלי", באתר "ידיעות אחרונות", 2 באפריל 2021 אורלי מירקין, ‏"כמה אפשר לבכות בריאיון אחד? אני יודעת כמה אבא שלי היה רוצה להיות פה עם אדם, והוא אפילו לא ראה אותו", באתר ‏מאקו‏, 18 בפברואר 2022 אפרת וכטל, ‏איזה כיף זה לאהוב את עצמי. לקח לי ארבעים שנה, באתר ‏מאקו‏, 25 במאי 2023 אפרת וכטל, ‏אני יוצאת אחרת כשאייל לידי, הוא מוציא ממני משהו שונה, באתר ‏מאקו‏, 8 בפברואר 2024 אדם סרור‏, אנה ארונוב מצאה אהבה מזמן, ואתם?, באתר וואלה, 23 בנובמבר 2018 אנה ארונוב ואייל אלגבי התחתנו בטקס סודי, באתר ‏מאקו‏, 11 ביוני 2019 "מה הבעיה? לכי תוכיחי שאת יהודייה", באתר ‏מאקו‏, 4 ביולי 2019 בר זגה, מזל טוב! אנה ארונוב ילדה בן ראשון, במדור "פנאי פלוס" באתר ynet‏, 4 ביוני 2021 לאהוב את אנה, פרק 4, דקה 27:00